આપણે જોઈ શકીએ છીએ કે ઇન્દિરાજીના કાર્યાલયના એક પ્રબુદ્ધ સચિવની ટીકા કેટલી સાચી હતી. તેમ છતાં વિધિની વક્રતા એ છે કે સચિવે જ પ્રધાનમંત્રી પ્રત્યે વફાદારી પણ નિભાવવાની છે અને વહીવટી દિશાદર્શનનો નિર્દેશ પણ કરવાનો છે. ૩ એપ્રિલ ૧૯૭૫ની ડાયરીમાં મોરારજીભાઈના ઉપવાસની વાત છે. ગુજરાત વિધાનસભાના ભંગ અને નવેસરથી ચૂંટણીઓ કરાવવા તેઓ આજીવન ઉપવાસ પર ઊતર્યા હતા. ૧૨મી જૂનની ડાયરીમાં તો અલાહાબાદ હાઈકોર્ટના એ ચુકાદાની વાત છે જેમાં વડાપ્રધાન ઇન્દિરાજીની ચૂંટણીને રદબાતલ જાહેર કરવામાં આવી હતી. એટલું જ નહીં ભ્રષ્ટાચારનો આરોપ સિદ્ધ થતાં તેઓ આગામી છ વર્ષ ચૂંટણી નહીં લડી શકે, એવો ફેંસલો પણ આવ્યો. એ પછીની ડાયરીમાં સત્તા પર ટકી રહેવાના ઇન્દિરાજીના પ્રયત્નોની વાત છે.